ཕ་མ་རིགས་ཤིག་གིས་ཕྲུ་གུ་འཛིན་གྲྭ་གང་འཚམ་སོན་རྗེས་སློབ་མཇུག་མ་བསྐྱལ་བར་ཁྱིམ་ཚང་ནང་ལ་ཉར་བ་དང།ཡང་སྐབས་རེ་ཕར་ཚུར་གཉེན་སྒྲིག་བྱེད་རྒྱུར་བྲེལ་བ་བྱས་ནས་སློབ་གྲྭ་མཚམས་འཇོག་བྱེད་པ་དེ་ཚོའི་གྲས་བློ་ཕམ་གྱི་རང་བཞིན་རེད།ང་ཚོ་འདིར་ཆ་རྐྱེན་བཟང་ངན་ལ་མ་ལྟོས་པའི་སློབ་སྦྱོང་བྱེད་སའི་གོ་སྐབས་འདི་འདྲ་ཞིག་ཡོད་པའི་སྐབས་འདི་ཆུད་ཟོས་བཏང་ན་ཕྱིན་ཆད་འགྱོད་པའི་རང་བཞིན་དང།སོ་སོ་སྒེར་དང་བོད་སྤྱི་པའི་དོན་དག་གང་སར་འཐུས་ཤོར་འགྲོ་གཞི་བྱེད་ཀྱི་ཡོད།ཕར་ཙམ་དེར་རྒྱ་མིས་བོད་དབང་ནས་ཡོད་པའི་གནས་ཚུལ་འདིའི་འོག་ལ་བོད་ནང་ཤེས་ཡོན་འཐུས་ཤོར་འགྲོ་གི་འདུག་ཅེས་ང་ཚོས་སྐད་རྒྱག་གི་ཡོད།ཚུར་ཕྱོགས་འདིར་ང་ཚོར་སློབ་སྦྱོང་གི་གོ་སྐབས་ཡོད་ཀྱིན་ཡོད་ཀྱིན་ལ་སོ་སོས་དང་དུ་བླངས་ནས་གོ་སྐབས་དེ་ཆུད་ཟོས་བཏང་ན་དཔེ་མ་སྲིད་པའི་ཐབས་སྐྱོ་པོ་རེད།དེས་ན་ཕ་མ་ཚོ་དང།ཁྱིམ་ཚང་གི་གཉེན་འབྲེལ་ཚང་མས་ཕྲུ་གུ་ན་གཞོན་ཚོའི་སློབ་སྦྱོང་ཐོག་ལ་ཁུར་མཉམ་ལེན་བྱེད་རྒྱུ་གལ་ཆེན་པོ་འདུག